b'\n_START_ARTICLE_\nSophie Chotek, hertuginde af Hohenberg\n_START_SECTION_\nLevned\n_START_PARAGRAPH_\nSophie blev f\xc3\xb8dt i 1868 som datter af den b\xc3\xb8hmiske diplomat Bohuslaw Graf Chotek von Chotkow und Wognin og dennes hustru Wilhelmine Gr\xc3\xa4fin Kinsky von Wchinitz und Tettau. Hendes far blev boende i Dresden, hvor han havde haft sin sidste arbejdsplads og s\xc3\xb8rgede med sin beskedne pension for en standsm\xc3\xa6ssig tilv\xc3\xa6relse for sine ugifte d\xc3\xb8tre Sophie og Marie Henriette. Denne blev stiftsdame ved Hrad\xc4\x8dany i Prag og passede tronf\xc3\xb8lgerparrets tre b\xc3\xb8rn efter 1914. Da Sophie og Franz Ferdinand l\xc3\xa6rte hinanden at kende, var fire af diplomatens b\xc3\xb8rn allerede gift: en var hofdame for Stephanie, kronprins Rudolfs enke. Den eneste s\xc3\xb8n havde indledt en embedsmandskarriere. Hans hustru Wilhelmine var afg\xc3\xa5et ved d\xc3\xb8den._NEWLINE_Sophie havde f\xc3\xa5et en god opdragelse og blev undervist af husl\xc3\xa6rere. Hun havde desuden en udpr\xc3\xa6get sans for huslighed. Efter moderens d\xc3\xb8d stod hun for husholdningen for sin far og de yngre s\xc3\xb8skende og l\xc3\xa6rte tidligt at v\xc3\xa6re sparsommelig. Som medlem af den b\xc3\xb8hmiske uradel var hun meget bevidst om sin herkomst, som kunne spores tilbage til hussiterkrigene._NEWLINE_Omkring 1896 l\xc3\xa6rte hun \xc3\xa6rkehertug Franz Ferdinand at kende ved et bal i Prag, og de forelskede sig i hinanden. Forholdet blev holdt hemmeligt til 1899 ._NEWLINE_I 1898 begyndte Sophie at presse p\xc3\xa5 for at komme til at bo t\xc3\xa6ttere p\xc3\xa5 sin elskede. Da man i Wien sladrede om Franz Ferdinands broder Ottos aff\xc3\xa6rer og om kejserens venskab med Katharina Schratt, ville han ikke bo i Wien, men kun i n\xc3\xa6rheden. \xc3\x86rkehertuginde Isabella von Croy-D\xc3\xbclmen, som var gift med \xc3\xa6rkehertug Friedrich, som havde kommandoen over et arm\xc3\xa9korps i Pressburg (Bratislava), manglede en hofdame, og Franz Ferdinand foreslog Sophie at s\xc3\xb8ge pladsen. Isabella gik for at v\xc3\xa6re vanskelig og en ubehagelig arbejdsgiver, og Sophie Chotek var ikke begejstret for forslaget, men s\xc3\xb8gte stillingen og fik den. Isabella havde seks d\xc3\xb8tre, som skulle giftes, og Franz Ferdinand, som stod p\xc3\xa5 god fod med familien, modtog nu enhver indbydelse og k\xc3\xb8rte tre-fire gange om ugen til Pressburg. Her red han ture med husets d\xc3\xb8tre og gjorde kur til husets \xc3\xa6ldste datter, den 18-\xc3\xa5rige Maria Christina. Det n\xc3\xa6rede \xc3\xa6rkehertuginde Isabellas h\xc3\xa5b om at blive den kommende \xc3\xb8strigske kejsers svigermor.\n_START_SECTION_\nEt ikke standsm\xc3\xa6ssigt \xc3\xa6gteskab\n_START_PARAGRAPH_\nI f\xc3\xb8rste omgang fors\xc3\xb8gte man at p\xc3\xa5virke Sophie gennem hendes bror, som i mellemtiden var blevet Landesregierungsrat i kejserlig tjeneste og m\xc3\xa5tte t\xc3\xa6nke p\xc3\xa5 sin karriere. S\xc3\xa5 involverede kejseren Dr. Godfried Marschall, som havde st\xc3\xa5et for \xc3\xa6rkehertugens religi\xc3\xb8se opdragelse og var hans gode ven. Den \xc3\xa6rgerrige Marschall, som senere blev vikarierende biskop i Wien, havde brug for kejserens godkendelse hertil og fors\xc3\xb8gte f\xc3\xb8rst at f\xc3\xa5 tronf\xc3\xb8lgeren til at skifte mening, hvorved han mistede dennes gunst uden at have n\xc3\xa5et sit m\xc3\xa5l. Til sidst appellerede han til Sophie om at opgive sin k\xc3\xa6rlighed til tronf\xc3\xb8lgeren, idet han fors\xc3\xb8gte at udnytte Sophies dybe religi\xc3\xb8sitet til egen fordel. F\xc3\xb8rst efter at tronf\xc3\xb8lgerens stedmor havde v\xc3\xa6ret i audiens hos kejseren, fik parret den 8. april 1900 lov til at indg\xc3\xa5 et morganatisk \xc3\xa6gteskab._NEWLINE_Den 1. juli 1900 giftede Sophie og Franz Ferdinand sig i Reichstadt under afkald p\xc3\xa5 tronf\xc3\xb8lge for Sophie og deres f\xc3\xa6lles b\xc3\xb8rn. Schloss Reichstadt var udset til enkes\xc3\xa6de for Maria Theresia, Franz Ferdinands stedmor. Ved brylluppet deltog hverken hans br\xc3\xb8dre Otto og Ferdinand Karl eller hans s\xc3\xb8ster Margarete Sophie, men hans stedmor og hendes d\xc3\xb8tre Maria Annunziata og Elisabeth Amalie var med. Sophie fik tildelt titlen "Fyrstinde af Hohenberg" af kejser Franz Joseph I. Selv om Sophie var tronf\xc3\xb8lgerens hustru, fik hun en andenklasses behandling ved hoffet. Hun m\xc3\xa5tte fx ikke sidde i den kongelige loge i teatret eller k\xc3\xb8re med i \xc3\xa6rkehertugens vogn ved parader._NEWLINE_Fra den kejserlige familie var det kun kronprinsens enke Stephanie, som stod dem n\xc3\xa6r og til stadighed indb\xc3\xb8d dem til sit slot i Ungarn._NEWLINE_F\xc3\xb8rst i 1909 efter bil\xc3\xa6ggelsen af den serbiske krise fik Sophie af Hohenburg lov til af kejseren at optr\xc3\xa6de som gudmor ved stabelafl\xc3\xb8bningen af den f\xc3\xb8rste \xc3\xb8strig-ungarske dreadnought._NEWLINE_Samme \xc3\xa5r aflagde tronf\xc3\xb8lgerparret officielt bes\xc3\xb8g hos kong Carol af Rum\xc3\xa6nien og dennes hustru. Det var parrets f\xc3\xb8rste statsbes\xc3\xb8g, og fyrstinden blev modtaget meget hjerteligt at den rum\xc3\xa6nske dronning._NEWLINE_For at mindske protokolproblemer tildelte kejseren hende den 4. oktober 1909 titlen hertuginde af Hohenberg og tillod hende straks at benytte titlen h\xc3\xb8jhed. Talrige lyk\xc3\xb8nskningstelegrammer fulgte, bl.a. fra kejser Wilhelm 2. af Tyskland, som i mange \xc3\xa5r havde v\xc3\xa6ret ven af Franz Ferdinand.\n_START_SECTION_\nAttentatet og dets f\xc3\xb8lger\n_START_PARAGRAPH_\nI 1914 blev Sophie og Franz Ferdinand ofre for et attentat i Sarajevo, beg\xc3\xa5et af serbiske nationalister. Et medlem af Den sorte h\xc3\xa5nd, Gavrilo Princip, sk\xc3\xb8d p\xc3\xa5 \xc3\xa6gteparret, da deres k\xc3\xb8ret\xc3\xb8j var ved at vende. Sophie blev ramt i underlivet og forbl\xc3\xb8dte i bilen. Franz Ferdinand, som var blevet ramt i halspuls\xc3\xa5ren, d\xc3\xb8de kort efter. Gavrilo Princip erkl\xc3\xa6rede senere, at attentatet kun havde v\xc3\xa6ret rettet mod Franz Ferdinand. Han havde ikke villet dr\xc3\xa6be Sophie._NEWLINE_Mordet p\xc3\xa5 den \xc3\xb8strig-ungarske tronf\xc3\xb8lger var i sidste ende \xc3\xa5rsag til udbruddet af 1. verdenskrig._NEWLINE_P\xc3\xa5 grund af deres morganatiske \xc3\xa6gteskab blev Sophie og Franz Ferdinand n\xc3\xa6gtet en statsbegravelse og blev efter at have ligget p\xc3\xa5 lit de parade i Hofburg begravet ved Schloss Artstetten i Nieder\xc3\xb6sterreich.'